એફિશયન્સી એટલે કે કાર્યદક્ષતા શું કહેવાય તેનો એક નમૂનો મુંબઈમાં સેનાએ નવો ફૂટ ઓવરબ્રીજ બનાવીને આપ્યો. આમ તો ત્રણ ફૂટ ઓવરબ્રીજ સેનાએ બનાવ્યા, પણ તેમાં સૌથી વધુ ચર્ચા એલફિન્સ્ટન રોડ પરના ફૂટ ઓવરબ્રીજની થશે, કેમ કે અહીં મોટી કરુણાંતિકા સર્જાઇ હતી. બે ડઝન લોકો દોડધામમાં કચડાઇ મર્યા હતા. તે દુર્ઘટના ભારતીય સરકારી તંત્રની લાપરવાહનો વધુ એક નમૂનો હતો. સરકારી તંત્ર રગશિયા ગાડાની જેમ કામ કરે છે. ફૂટ ઓવરબ્રીજ સાંકડો હતો અને તેને પહોળો કરવો જરૂરી હતો. તે માટેની મંજૂરી પણ મળી ગઈ હતી અને બજેટ પણ ફાળવાઇ ગયું હતું. પણ થશે ત્યારે થશે તે માનસિકતાના કારણે ટેન્ડર વગેરેમાં કામગીરી લંબાતી રહી અને પ્રવાસીઓનો ભોગ લેવાઈ ગયો.